**Predkladacia správa**

Návrhom zákona, ktorým sa mení a dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov sa upravujú podmienky prevádzkovania drezín poháňaných ľudskou silou.

Platná legislatíva podmienky výlučne na prevádzku drezín poháňaných ľudskou silou nestanovuje. Dreziny sú prevádzkované iba podľa podmienok platných pre hnacie dráhové vozidlá, čo ich prevádzku značne komplikuje. S prihliadnutím na jednoduchosť obsluhy a nízku rýchlosť drezín nie je potrebné, aby sa na ich vedenie uplatňovali také prísne požiadavky, ako na vedenie hnacích dráhových vozidiel s motorovým pohonom.

Legislatívna úprava podmienok prevádzkovania drezín bola plánovaná v rámci širšej novely zákona o dráhach, ktorá sa pripravuje a ktorá bola naplánovaná na rok 2021. Avšak vzhľadom na výnimočnú situáciu v súvislosti s šírením pandémie Covid – 19 a následné pozastavenie voľnočasových aktivít v rámci cestovného ruchu, považujeme za potrebné po ukončení tohto výnimočného stavu, navrhovanou úpravou podporiť cestovný ruch v prírodne špecifických lokalitách našej krajiny. V súčasnosti existuje zámer prevádzkovať dreziny na dvoch dráhach – Čiernohronskej železnici a Košickej detskej historickej železnici. Výhľadovo je ich prevádzka plánovaná aj na iných dráhach. Prevádzka drezín môže významne prispieť k podpore cestovného ruchu na Horehroní, v Košickej kotline, ale aj v iných oblastiach Slovenska.

Účinnosť predkladaného návrhu zákona sa navrhuje od 1. augusta 2020. Návrh zákona sa nepredkladá na vnútrokomunitárne pripomienkové konanie.

Predkladaný návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, a v súlade s právom Európskej únie.

Návrh zákona bude mať pozitívny vplyv na podnikateľské prostredie a nebude mať vplyv na rozpočet verejnej správy, na služby verejnej správy pre občana, na informatizáciu spoločnosti, životné prostredie, sociálne vplyvy, ani na manželstvo, rodičovstvo a rodinu.